Ο **Μένιος (Μένανδρος - Γεώργιος) Φουρθιώτης** (10 Σεπτεμβρίου 1985) είναι Έλληνας μάνατζερ μοντέλων, τηλεοπτικός πωλητής και τηλεπαρουσιαστής.

Βιογραφία
---------

### Προσωπική ζωή

Ο Φουρθιώτης γεννήθηκε και μεγάλωσε στην Αθήνα. Έχασε τον πατέρα του στην ηλικία των δύο ετών. Σπούδασε τεχνικός υπολογιστών και δικτύων, αλλά επικεντρώθηκε στην τηλεόραση βάζοντας στόχο να δουλέψει *«με την ομάδα της Τατιάνας, που τότε ήταν μόδα της εποχής και είχε καθηλώσει τους τηλεθεατές. Είπα "κάποια μέρα θα δουλέψω με τη συγκεκριμένη γυναίκα"»*.

Ο Φουρθιώτης έχει δηλώσει πως, στην ηλικία των 21 ετών, έπασχε από νευρική ανορεξία, ζυγίζοντας 43 κιλά, ενώ παλιότερα ζύγιζε 150.

### Επαγγελματική πορεία

Υπήρξε μάνατζερ της Τζούλιας Αλεξανδράτου, παίρνοντας τη θέση του Ηλία Ψινάκη. Είχε προηγηθεί η συνεργασία του με τον καλλιτεχνικό μάνατζερ, Σπύρο Ρέβη, του οποίου υπήρξε βοηθός. Η σχέση Φουρθιώτη-Αλεξανδράτου οδηγήθηκε στις αίθουσες των δικαστηρίων, μετά από μήνυσή της, που τον κατηγόρησε για κλοπή 200.000 ευρώ από το χρηματοκιβώτιό της. Στις 2 Μαΐου 2022, το Μονομελές Εφετείο Κακουργημάτων αθώωσε τον Μένιο Φουρθιώτη λόγω αμφιβολιών.

Η πορεία του στην τηλεόραση ξεκίνησε από τις τηλεπωλήσεις, όταν του προσφέρθηκε η ευκαιρία να πουλήσει πόρτες ασφαλείας πετυχαίνοντας σημαντικές πωλήσεις. Έπειτα, το περιφερειακό κανάλι της Αττικής Extra 3 του έδωσε δική του εκπομπή περιεχομένου τηλεπωλήσεων, με τίτλο *Αποκάλυψη*. Συμμετείχε σε διάφορες τηλεοπτικές εκπομπές τρόπου ζωής αλλά και προγράμματα χαμηλής ποιότητας, καθώς και προώθησης προϊόντων. Από το Σεπτέμβριο του 2013 μέχρι τις 4 Νοεμβρίου 2018 παρουσίαζε την τηλεοπτική εκπομπή *Αποκαλυπτικά* στον πανελλαδικής εμβέλειας σταθμό **Epsilon TV**, στον οποίο επίσης έχει διατελέσει διευθυντής προγράμματος, εμπορικής πολιτικής και μάρκετινγκ, όποτε και το κανάλι, στο οποίο εργαζόταν πέρασε στην ιδιοκτησία του επιχειρηματία Ιβάν Σαββίδη μετατρέποντάς το στο Open Beyond.

Στις 9 Νοεμβρίου 2018, το Open TV ανακοίνωσε τη διακοπή της συνεργασίας τους.

Ο Φουρθιώτης συνέχιζε να παρουσιάζει εκπομπές στο περιφερειακής εμβέλειας κανάλι New Epsilon TV και από τις 7 Μαρτίου 2021 εμφανιζόταν ως ιδιοκτήτης της εφημερίδας Αποκαλυπτικά με εκδότρια την Νανά Παλαιτσάκη. Η εφημερίδα του έχει επικριθεί για την μονομερή προβολή της κυβέρνησης Μητσοτάκη. Από τον Φεβρουάριο του 2024, η εφημερίδα "Αποκαλυπτικά" επανακυκλοφόρησε την Κυριακή 11 Φεβρουαρίου, μετά από άρση περιοριστικών όρων του Μένιου Φουρθιώτη.

Δικαστικές υποθέσεις
--------------------

Ο Φουρθιώτης συνελήφθη στις 28 Απριλίου 2021 με τις κατηγορίες της σύστασης συμμορίας (πλημμέλημα), ηθικής αυτουργίας κατά συρροή και κατ’ εξακολούθηση σε διακεκριμένη οπλοκατοχή και οπλοφορία (κακούργημα), ηθικής αυτουργίας σε έκρηξη και οπλοφορία (κακούργημα), ηθικής αυτουργίας σε οπλοχρησία (πλημμέλημα), ηθικής αυτουργίας στην προμήθεια κατοχή εκρηκτικής βόμβας (πλημμέλημα), ηθικής αυτουργίας σε διακεκριμένη φθορά, απόπειρας εκβίασης, ψευδούς καταγγελίας και πρόκλησης και προσφοράς για την τέλεση αδικήματος σε βαθμό πλημμελήματος. Ο ίδιος αρνείτο όσα του αποδίδονταν. Προφυλακίστηκε, με σύμφωνη γνώμη ανακριτή και εισαγγελέα, την 1η Μαΐου 2021 και κρατήθηκε στις Φυλακές Κορυδαλλού από την επομένη για πέντε μήνες.

Την προηγούμενη ημέρα είχε προσαχθεί από την αστυνομία μαζί με δύο ακόμη άτομα του ποινικού χώρου που είχαν πυροβολήσει εναντίον αστυνομικών της Ομάδας ΔΙΑΣ, όταν επιχείρησαν να τους ελέγξουν στην Νέα Ερυθραία. Σύμφωνα με τα αποτελέσματα της βαλλιστικής έρευνας, αποκαλύφθηκε ότι το όπλο καλάσνικοφ που είχε χρησιμοποιηθεί ήταν το ίδιο που την επόμενη ημέρα χρησιμοποιήθηκε σε πυροβολισμούς έξω από το σπίτι του τηλεπαρουσιαστή και μάνατζερ. Όπως προέκυψε από την αστυνομική έρευνα, υπήρχε επαφή του με τους δύο ποινικούς, τους οποίους είχε χρησιμοποιήσει στο παρελθόν ως σεκιούριτι, ενώ κατά το επίμαχο διάστημα των επιθέσεων είχε επικοινωνήσει τηλεφωνικώς μαζί τους. Το προηγούμενο διάστημα και μετά από αντιδράσεις και καταγγελίες, η ΕΛ.ΑΣ. είχε αποσύρει την αστυνομική φύλαξή του.

*«Είχε κρυφές επικοινωνίες και συνεννοήσεις για τα σε βάρος του, κατά παραγγελία, χτυπήματα και από την άλλη παρουσίαζε ότι είναι θύμα απειλών και είναι άκρως απαραίτητο άμεσα να του χορηγηθεί πάλι αστυνομική φύλαξη και συνοδεία»*, σύμφωνα με το διαβιβαστικό της Αστυνομίας. Λίγες ημέρες πριν ο εκδότης και δημοσιογράφος, Κώστας Βαξεβάνης, είχε δημοσιοποιήσει επαφή που είχε μαζί του άγνωστο άτομο που τον πληροφόρησε για συμβόλαιο θανάτου εναντίον του από δύο πρόσωπα με εντολή του Φουρθιώτη. Στις 5 Οκτωβρίου 2021, με διάταξη ανακριτή αντικαταστάθηκε η προφυλάκισή του με περιοριστικούς όρους και συγκεκριμένα, εγγύηση 30.000 ευρώ, παρουσία του τρεις φορές το μήνα στο αστυνομικό τμήμα και απαγόρευση εξόδου από τη χώρα, ενώ του επιβλήθηκε ο όρος της απαγόρευσης εμφάνισής του σε τηλεοπτικά προγράμματα.

Στις 16 Δεκεμβρίου του 2021 συνελήφθη ξανά από αστυνομικούς του Τμήματος Δίωξης Εκβιαστών της Διεύθυνσης Ασφάλειας Αττικής, στο πλαίσιο της αυτόφωρης διαδικασίας και μετά από έγκληση-μήνυση που είχε υποβληθεί σε βάρος του από πρώην συνεργάτη του για συκοφαντική δυσφήμηση και παράβαση του Νόμου περί προσωπικών δεδομένων. Στη συνέχεια και μετά την απολογία του στον εισαγγελέα αφέθηκε ελεύθερος. Στις 15 Φεβρουαρίου 2022 συνελήφθη ξανά επειδή παραβίασε τους περιοριστικούς όρους καθώς δεν εμφανιζόταν, ως όφειλε, στο αστυνομικό τμήμα τρεις φορές τον μήνα. Μετά από τρεις εβδομάδες κράτησης στις Φυλακές Ναυπλίου αφέθηκε ελεύθερος στις 9 Μαρτίου 2022, με απόφαση του αρμόδιου Δικαστικού Συμβουλίου και με τους ίδιους περιοριστικούς όρους.

Στις 16 Μαρτίου 2022 ξεκίνησε στο Μονομελές Εφετείο Κακουργημάτων Αθήνας, μετά από δώδεκα αναβολές, η δίκη για την κλοπή χρηματοκιβωτίου με το ποσό των 200.000€ από το σπίτι της Τζούλιας Αλεξανδράτου, μετά από μήνυσή της εναντίον του. Στην κατάθεσή της ανέφερε ότι "μόνο εκείνος γνώριζε τους κωδικούς για το άνοιγμα του χρηματοκιβωτίου αλλά και του συναγερμού". Η δικαστική απόφαση εκδόθηκε στις 3 Μαΐου 2022, κηρύσσοντας αθώο τον Φουρθιώτη λόγω αμφιβολιών.

Εμπλοκή σε διάφορες υποθέσεις
-----------------------------

### Καταδίκη και επιχειρηματικές δραστηριότητες

Μετά τη σύλληψή του, έγινε γνωστό ότι από το 2005 στο ποινικό ιστορικό του Φουρθιώτη αναφέρονται περισσότερες από 30 υποθέσεις, οι οποίες είτε έχουν σχηματιστεί από ενέργειες του ίδιου (μηνύσεις σε βάρος προσώπων κ.λπ.) είτε έχουν κατατεθεί σε βάρος του, είτε έχουν κινηθεί οι διαδικασίες σε βάρος του από τις αρχές. Στις 21 Φεβρουαρίου 2016, κρίθηκε ένοχος για απάτη που διέπραξε το 2010, με ποινή φυλάκισης οκτώ μηνών με αναστολή. Αιτία ήταν η απόσπαση υπολογιστών από κατάστημα ηλεκτρονικών ειδών. Επιπλέον, απαξίωσε να εμφανιστεί στο αστυνομικό τμήμα.

Από τον Μάιο του 2016 έως τον Ιούνιο του 2020 φέρεται ως διαχειριστής ή φορολογικός εκπρόσωπος 12 εταιρειών (ΙΚΕ και offshore), πολλές από τις οποίες καταγράφονται σε αποφάσεις του ΕΣΡ ότι χρησιμοποιούνται για μαζικές απάτες με εκατοντάδες ακριβά δώρα – τα οποία ποτέ δεν δίνονταν – σε τηλεπωλήσεις. Επίσης, έχει καταγγελθεί στην ΕΛ.ΑΣ. από 21χρονο φοιτητή ότι τον απήγαγε τον Μάρτιο του 2012, τον εκβίαζε με την απειλή δημοσιοποίησης – από τον τηλεοπτικό σταθμό που εργαζόταν – βίντεο για τις σεξουαλικές προτιμήσεις του, καθώς και ότι τον απείλησε πως θα τον φορτώσει ναρκωτικά και θα καλέσει αστυνομικούς να τον συλλάβουν, όπως κι ότι θα φρόντιζε να τον διώξουν από τη σχολή που σπούδαζε.

Μεταξύ άλλων, κατέχει το ιστολόγιο Πρώτη Είδηση, το οποίο επικρίθηκε για τη χρηματοδότηση του ως μέρος του «Μένουμε Ασφαλείς», λόγω της απουσίας αναρτήσεων σε αυτό, εκτός από δύο περί της καμπάνιας (μετά την αποκάλυψη από το Documento, ανέβηκαν μερικά αναδημοσιευμένα γεγονότα με προχρονολογημένες/μεταχρονολογημένες ημερομηνίες). Το ιστολόγιο, σύμφωνα με τον ίδιο, ανήκει στον ραδιοφωνικό σταθμό Party FM, που αποτελεί μετονομασία του Παρέα FM από τον Ιούνιο του 2016, η ιδιοκτήτρια εταιρεία του οποίου πωλήθηκε στην E Production Μονοπρόσωπη ΕΠΕ, που έλεγχε και άλλες επιχειρήσεις συμφερόντων του Φιλίππου Βρυώνη. Αντιπρόεδρος της εταιρείας έγινε ο Μένιος Φουρθιώτης, ο οποίος δύο χρόνια αργότερα, τον Ιούλιο του 2018, έγινε πρόεδρος και διευθύνων σύμβουλος του. Υπό την νεότερη ονομασία του, ο σταθμός έχει αναστείλει το ζωντανό του πρόγραμμα (στο οποίο είχαν προηγουμένως συμπεριληφθεί τα ονόματα διάσημων όπως των Ελεονώρα Μελέτη, Θέμη Γεωργαντά και Γιώργου Λιάγκα) πολλές φορές. Σχετικά με την τρόπο απόκτησης και τη λειτουργία του ραδιοφωνικού σταθμού έχουν προκύψει ερωτήματα για το ΕΣΡ, ειδικά μετά από καταγγελία απολυμένου εργαζομένου ότι απειλήθηκε από άνθρωπο της νύχτας για να πάρει πίσω την καταγγελία του από την Επιθεώρηση Εργασίας. Τον Ιούλιο του 2022, ο 104 FM πουλήθηκε στον όμιλο ΣΚΑΪ και λειτουργεί σήμερα με το όνομα Happy Radio.

### Αστυνομική φύλαξη και αντιδράσεις

Στις 23 Μαρτίου 2021, ο αντιδήμαρχος Επικοινωνίας του Δήμου Ραφήνας-Πικερμίου Χρήστος Τσεμπέρης κατήγγειλε ότι η Ελληνική Αστυνομία έχει προχωρήσει σε διάθεση περιπολικών και προσωπικού από αστυνομικά τμήματα της Αττικής για την εικοσιτετράωρη φύλαξη του Μένιου Φουρθιώτη. Σε ανακοίνωση της, η ΓΑΔΑ διέψευσε τις καταγγελίες, αναφέροντας ότι τα *«περί φύλαξης δημοσιογράφων δεν έχουν καμία σχέση με την πραγματικότητα»*.

Στις 30 Μαρτίου 2021, συνελήφθη φωτορεπόρτερ της ηλεκτρονικής εφημερίδας Documento, αφού προηγουμένως είχε τραβήξει φωτογραφία που επιβεβαίωνε την περιφρούρηση του Μένιου Φουρθιώτη από αστυνομικούς με θωρακισμένο υπηρεσιακό αυτοκίνητο της ΕΛ.ΑΣ. Αφέθηκε ελεύθερος μια ώρα μετά χωρίς να του απαγγελθεί ουδεμία κατηγορία. Σύμφωνα με το δημοσίευμα, ο Φουρθιώτης ζήτησε τη σύλληψή του πάρα τις ενστάσεις της φρουράς: «θα το κάνω γιατί είναι του Documento».

Αντιδράσεις για την υπόθεση φύλαξης του Μένιου Φουρθιώτη υπήρξε και από τους αστυνομικούς, με την Ένωση Αστυνομικών Υπαλλήλων Βορειοανατολικής Αττικής να κάνει λόγο για φαινόμενα που *«δεν είναι ίδια πολιτισμένης Πολιτείας»*.

Μία μέρα αργότερα, σύμφωνα με δήλωση του συνηγόρου του, ο Φουρθιώτης κατέθεσε μήνυση κατά του εκδότη του Documento, Κώστα Βαξεβάνη και του πρώην αναπληρωτή υπουργού Υγείας, Παύλου Πολάκη που ανέδειξαν τη φρούρησή του, με τον τελευταίο να τον καταγγέλλει για κατάθεση ψευδών στοιχείων προκειμένου να λάβει από 60.000 ευρώ το μήνα για τέσσερις μήνες, ως προσωπικό μισθό που δήλωσε ότι έπαιρνε, από τη συμμετοχή του στο πρόγραμμα *«Συνεργασία»* (που χρηματοδοτεί τους μισθούς εργαζομένων στα πλαίσια αντιμετώπισης της πανδημίας). Στη δήλωση αναφέρεται, επίσης, ότι η ΕΛ.ΑΣ. έχει γνωματεύσει οκτώ φορές ότι αποτελεί «ευπαθή στόχο», και ότι το θωρακισμένο αυτοκίνητο δεν είναι της τελευταίας, αλλά της εταιρείας του, Party FM. Αργότερα, την ίδια μέρα, με εντολή του υπουργού Προστασίας του Πολίτη, Μιχάλη Χρυσοχοΐδη, αποσύρθηκαν οι αστυνομικοί της φρουράς του.

### Καταγγελίες υπουργού για απάτες-Πλαστογραφήσεις εγγράφων-Δικογραφίες

Τον Δεκέμβριο του 2020, κατά τη διάρκεια της θητείας του στο υπουργείο Εργασίας και Κοινωνικών Υποθέσεων, ο πρώην υπουργός Γιάννης Βρούτσης, όπως ο ίδιος αποκάλυψε σε δηλώσεις του, ανακάλυψε ότι ο Φουρθιώτης και κάποιοι συνεργοί του, μεταξύ άλλων, δήλωναν εν μέσω πανδημίας μισθούς 80.000 ευρώ, προκειμένου να εξασφαλίσουν την πληρωμή του 60% του μισθού από το Δημόσιο μέσω του προγράμματος *«Συνεργασία»*. Ο υπουργός προχώρησε στη θέσπιση νόμου ο οποίος όριζε το μέγιστο μισθό που αποζημιώνεται στα 6.500€. Τότε ο Φουρθιώτης εισέβαλε στο υπουργείο με μπράβους και άρχισε να απειλεί τον υπουργό, ενώ του υποσχέθηκε πως θα τον καρατομήσει. Οι εξελίξεις αυτές προκάλεσαν την κατάθεση ερωτήσεων στη Βουλή των Ελλήνων από τον ΣΥΡΙΖΑ και το ΚΙΝΑΛ με τις οποίες ζητούνται εξηγήσεις από τον πρωθυπουργό. Στο ίδιο μήκος και ο βουλευτής της Νέας Δημοκρατίας, Νικήτα Κακλαμάνη, που δήλωσε ότι *«ορθώς το έφερε η αντιπολίτευση το θέμα στη Βουλή»*.

Στις 2 Απριλίου 2021, δημοσιεύτηκαν έγγραφα στον ηλεκτρονικό τύπο, σύμφωνα με τα οποία, ο Μένιος Φουρθιώτης έχει πλαστογραφήσει δελτίο δημοσιογραφικής ταυτότητας μέλους της ΕΣΗΕΑ που χρησιμοποιούσε, μεταξύ άλλων και για την έκδοση διαπιστεύσεων από κυβερνητικές υπηρεσίες. Σύμφωνα με τα δημοσιεύματα, σε γνώση των παραπάνω ήταν το διοικητικό συμβούλιο και η πρόεδρος της Ένωσης Συντακτών, Μαρία Αντωνιάδου, με την οποία είχαν ανταλλάξει επιστολές από τις 9 Φεβρουαρίου. Στην αμέσως επόμενη συνεδρίαση του, το δ.σ. της ΕΣΗΕΑ αποφάσισε να καταθέσει μηνυτήρια αναφορά για χρήση πλαστής δημοσιογραφικής ταυτότητας από τον Μένιο Φουρθιώτη, να διαβιβασθεί στο Πειθαρχικό Συμβούλιο της Ένωσης «ανοιχτή επιστολή» που απηύθυνε η συνεργάτης του και μέλος της ΕΣΗΕΑ, Νανά Παλαιτσάκη και έκανε λόγο για *μια πολυεπίπεδη συνεργασία της Ελληνικής Αστυνομίας με την εκπομπή του Μένιου Φουρθιώτη και την εφημερίδα που εκδίδει* με υποδείξεις, εντολές και αιτήματα για απόκρυψη σκηνών και περιστατικών αστυνομικής βίας. Επίσης, θα απευθυνθεί στο Πειθαρχικό Συμβούλιο αλλά και το ΕΣΡ για περαιτέρω διερεύνηση των καταγγελιών δημοσιογράφων που εργάζονται σε τηλεοπτικούς σταθμούς περί «κλοπής ρεπορτάζ» και προβολή τους στην τηλεοπτική εκπομπή του Φουρθιώτη στο κανάλι New Epsilon TV, αλλά και τις καταγγελίες περί εξαπάτησης μέσω των κουπονιών που διαμοιράζονται με την εφημερίδα «Αποκαλυπτικά». Σχετική καταγγελία για κλοπή ρεπορτάζ της ΕΡΤ3 εξέδωσε και η Ένωση Συντακτών Ημερησίων Εφημερίδων Μακεδονίας Θράκης.

Μετά την δημοσιοποίηση των υποθέσεων και των καταγγελιών που ακολούθησαν κινητοποιήθηκαν οι φορείς και σχηματίστηκαν τρεις δικογραφίες που διερευνούν τη δράση και τις δραστηριότητες του Μένιου Φουρθιώτη.

Παραπομπές
----------

1. ↑  Ανακτήθηκε στις 11  Απριλίου 2020.
2. ↑  «Το βίντεο που ο Μένιος Φουρθιώτης δεν θα ήθελε να υπάρχει στο youtube».. Ανακτήθηκε στις 2021-04-07.
3. ↑  Βυθούλκας, Μαρίνος (21 Οκτωβρίου 2014). «Μένιος Φουρθιώτης: Η Τζούλια, η νευρική ανορεξία και όλα όσα μετάνιωσε». *Πρώτο Θέμα*. Ανακτήθηκε στις 20 Ιουλίου 2017.
4. ↑  «Μένιος Φουρθιώτης: Η ομοφυλοφιλία, τα ναρκωτικά και η Τζούλια Αλεξανδράτου...». *NewsNowgr.com*.. Ανακτήθηκε στις 2017-07-20.
5. ↑  «Φουρθιώτης: Ο τηλεπαρουσιαστής με τα χίλια πρόσωπα – Από μάνατζερ της Τζούλιας στης φυλακής τα σίδερα». *tanea.gr*. 29 Απριλίου 2021.
6. ↑  «Τζούλια-Φουρθιώτης: Συνεχίζεται ο δικαστικός πόλεμος για τα 200.000 ευρώ». *ΕΛΕΥΘΕΡΟΣ ΤΥΠΟΣ*. 23 Μαρτίου 2018.
7. ↑  «Μένιος Φουρθιώτης: Αθώος λόγω αμφιβολιών για τις 200.000 ευρώ της Τζούλιας Αλεξανδράτου». *iefimerida.gr*. 3 Μαΐου 2022.
8. 1 2  «Μένιος Φουρθιώτης: Όσα αποκάλυψε για το παρελθόν του αλλά και για τα κιλά του. "Από 150 κιλά έφθασα 43″…» (στα αγγλικά). *tlife.gr*.. Ανακτήθηκε στις 2017-07-20.
9. ↑  «Οριστική Διακοπή Συνεργασίας OPEN με τον κ. Μένανδρο Φουρθιώτη». People. Αρχειοθετήθηκε από το πρωτότυπο στις 2019-05-16.. Ανακτήθηκε στις 2018-11-09.
10. ↑  «Αυτό που έλειπε από τα ΜΜΕ της χώρας: Ο Μένιος Φουρθιώτης βγάζει εφημερίδα (pic)». *Plus.gr*. Liquid Media. 15 Φεβρουαρίου 2021. Ανακτήθηκε στις 2 Απριλίου 2021.
11. ↑  «Ο Φουρθιώτης, εκτός από κόμμα, φτιάχνει και εφημερίδα». *DailyPost.gr*. 17 Φεβρουαρίου 2021. Ανακτήθηκε στις 2 Απριλίου 2021.
12. ↑  Κανελλόπουλος, Δημήτρης (1 Απριλίου 2021). «Ο εκδότης Φουρθιώτης». *Η Εφημερίδα των Συντακτών*. Ανεξάρτητα Μέσα Μαζικής Ενημέρωσης. Ανακτήθηκε στις 2 Απριλίου 2021.
13. ↑  «Στο πλευρό του Κυριάκου Μητσοτάκη ο Μένιος Φουρθιώτης». *Newsbreak*. Δυαδική Ενημέρωση. 8 Μαρτίου 2021. Ανακτήθηκε στις 2 Απριλίου 2021.
14. ↑  «Έτσι θέλει την "ενημέρωση" το σύστημα Μητσοτάκη ή πώς Φουρθιώτης-Παλαιτσάκη βγάζουν έντυπο αποθέωσης του "Μωυσή"!». *Candia Doc*. 6 Μαρτίου 2021. Ανακτήθηκε στις 2 Απριλίου 2021.
15. ↑  Τριάντης, Βαγγέλης (1 Μαΐου 2021). «Στη φυλακή ο Μένιος Φουρθιώτης (video)». *Documento*. Ανακτήθηκε στις 1 Μαΐου 2021.
16. ↑  Μουστάκα, Μίνα (28 Απριλίου 2021). «Φουρθιώτης: Κατηγορητήριο – κόλαφος για τον παρουσιαστή». *in.gr*. Αλτερ Έγκο. Ανακτήθηκε στις 28 Απριλίου 2021.
17. ↑  Πώποτας, Δημήτρης· Καλύβα, Άρια (28 Απριλίου 2021). «Για εγκληματική οργάνωση κατηγορείται ο Φουρθιώτης και οι δύο συνεργοί του». *Πρώτο Θέμα*. Ανακτήθηκε στις 28 Απριλίου 2021.
18. ↑  Βαξεβάνης, Κώστας (23 Απριλίου 2021). «Αναγκάζομαι να σας ενημερώσω γιατί είσαστε η μοναδική προστασία». *Documento*. Ανακτήθηκε στις 1 Μαΐου 2021.
19. ↑  «Μένιος Φουρθιώτης – Αποφυλακίστηκε με συγκεκριμένους όρους». *in.gr*. Αλτερ Έγκο. 5 Οκτωβρίου 2021. Ανακτήθηκε στις 5 Οκτωβρίου 2021.
20. ↑  «Μένιος Φουρθιώτης για τη σύλληψη του: «Έζησα ξανά τον κανιβαλισμό εις βάρος μου»».. Ανακτήθηκε στις 2021-12-16.
21. ↑  Μάνδρου, Ιωάννα (15 Φεβρουαρίου 2022). «Στη φυλακή εκ νέου ο Μένιος Φουρθιώτης». *www.kathimerini.gr*.
22. ↑  Θανάσουλας, Διονύσης (9 Μαρτίου 2022). «Ελεύθερος με περιοριστικούς όρους ο Μένιος Φουρθιώτης». *Πρώτο Θέμα*. Ανακτήθηκε στις 9 Μαρτίου 2022.
23. 1 2  «Μένιος Φουρθιώτης: Με συνεργάτη του Ξηρού σχεδίαζε επιθέσεις». *tovima.gr*. 12 Μαΐου 2021.
24. ↑  ««Αυτός μου έκλεψε τα 200.000 ευρώ»: Η Τζούλια Αλεξανδράτου κατά Μένιου Φουρθιώτη στη δίκη». *HellasJournal.com*. 17 Μαρτίου 2022.
25. ↑  «Μένιος Φουρθιώτης: Αθώος λόγω αμφιβολιών για την κατηγορία ότι έκλεψε την Τζούλια Αλεξανδράτου». *news247.gr*. 3 Μαΐου 2022.
26. ↑  ««Τα SMS που «καίνε» τον Φουρθιώτη και οι κατηγορούμενοι που τον «δίνουν στεγνά»». *thepressproject.gr*. 29 Απριλίου 2021.
27. ↑  «Απατεώνας Μένιος Φουρθιώτης». *Espresso*. Αρχειοθετήθηκε από το πρωτότυπο στις 2019-10-18.. Ανακτήθηκε στις 2017-07-20.
28. ↑  Σπυρόπουλος, Νίκος (10 Ιουνίου 2020). «Ο Πέτσας έδωσε διαφήμιση σε blog του Μένιου Φουρθιώτη που δημιουργήθηκε γι΄αυτό τον σκοπό». *Documento*. Ανακτήθηκε στις 1 Μαΐου 2021.
29. ↑  ««Τρέχει» να γεμίσει με ειδήσεις το blog του ο Φουρθιώτης μετά τις αποκαλύψεις». *TVXS - TV Χωρίς Σύνορα*. 1984 Ανεξάρτητη Δημοσιογραφία ΑΜΚΕ. 10 Ιουνίου 2020. Ανακτήθηκε στις 1 Απριλίου 2021.
30. ↑  «Party 104 κάνουν τα... «υαλουρονικά» και ο Μένιος Φουρθιώτης... αντιπρόεδρος». *e-tetRadio.gr*. 3 Μαΐου 2017. Ανακτήθηκε στις 1 Απριλίου 2021.
31. ↑  «Επιστρέφει ως «CEO» στον Party 104 ο Μένιος Φουρθιώτης». *e-tetRadio.gr*. 7 Ιουλίου 2018. Ανακτήθηκε στις 1 Απριλίου 2021.
32. ↑  «Ραδιόφωνα στον «πάγο»: Panda 88.6 και Party 104». *e-tetRadio.gr*. 4 Οκτωβρίου 2016. Ανακτήθηκε στις 1 Απριλίου 2021.
33. ↑  «O Party 104 που δεν... κάνει πάρτι πια». *e-tetRadio.gr*. 1 Οκτωβρίου 2018. Ανακτήθηκε στις 1 Απριλίου 2021.
34. ↑  ««Κατέβασε ρολά» (ξανά) ο Party 104». *e-tetRadio.gr*. 21 Μαΐου 2019. Ανακτήθηκε στις 1 Απριλίου 2021.
35. ↑  «Έλεγξε τον Πάρτυ FM το ΕΣΡ;». *typologies.gr*. 29 Απριλίου 2021.
36. ↑  «Το Party (104) του Μένιου Φουρθιώτη». *e-tetRadio.gr*. 29 Απριλίου 2021. Ανακτήθηκε στις 29 Απριλίου 2021.
37. ↑  «Στον όμιλο ΣΚΑΪ η συχνότητα των 104 FM». *e-tetRadio.gr*. 18 Ιουλίου 2022. Ανακτήθηκε στις 18 Ιουλίου 2022.
38. ↑  «Και το όνομα αυτού, Happy 104». *e-tetRadio.gr*. 31 Δεκεμβρίου 2022. Ανακτήθηκε στις 31 Δεκεμβρίου 2022.
39. ↑  «Καταγγελία για Φουρθιώτη: Εννέα περιπολικά για τη φύλαξή του παρουσιαστή». *Documento*. 24 Μαρτίου 2021. Ανακτήθηκε στις 1 Απριλίου 2021.
40. ↑  «Μένιος Φουρθιώτης / Στην 24ωρη φύλαξή του 9 περιπολικά και 14 αστυνομικοί». *Αυγή*. Left Media. 24 Μαρτίου 2021. Ανακτήθηκε στις 1 Απριλίου 2021. Από την πλευρά της η ΓΑΔΑ σε λιτή της ανακοίνωση αναφέρει ότι τα «περί φύλαξης δημοσιογράφων δεν έχουν καμία σχέση με την πραγματικότητα».
41. ↑  «Μάριος Μπίκος: Κρατήθηκα παράνομα με εντολή Φουρθιώτη». *Το Κουτί της Πανδώρας*. 30 Μαρτίου 2021. Ανακτήθηκε στις 1 Απριλίου 2021.
42. ↑  «Πρόκληση: Συνέλαβαν τον φωτορεπόρτερ Μάριο Ραφαήλ Μπίκο που τράβηξε φωτογραφία την αστυνομική συνοδεία Φουρθιώτη (Video)». *Documento*. 30 Μαρτίου 2021. Ανακτήθηκε στις 1 Απριλίου 2021.
43. ↑  «Αστυνομικοί για τη φύλαξη του Φουρθιώτη: «Αυτά τα φαινόμενα δεν είναι μιας πολιτισμένης Πολιτείας»». *TVXS - TV Χωρίς Σύνορα*. 1984 Ανεξάρτητη Δημοσιογραφία ΑΜΚΕ. 30 Μαρτίου 2021. Ανακτήθηκε στις 1 Απριλίου 2021.
44. ↑  «Ανάρτηση Πολάκη για τον Μένιο Φουρθιώτη και ερωτήματα προς Χρυσοχοΐδη». *Documento*. 31 Μαρτίου 2021. Ανακτήθηκε στις 1 Απριλίου 2021.
45. ↑  «Πολάκης: «Φουρθιώτη τελικά δεν είσαι μόνο ένα τηλεοπτικό σκουπίδι αλλά και ένα απερίγραπτο λαμόγιο»». *Το Κουτί της Πανδώρας*. 31 Μαρτίου 2021. Ανακτήθηκε στις 1 Απριλίου 2021.
46. ↑  «Μένιος Φουρθιώτης / Αποτελώ στόχο, έχω αποδεικτικά έγγραφα της αστυνομίας». *Αυγή*. Left Media. 31 Μαρτίου 2021. Ανακτήθηκε στις 1 Απριλίου 2021.
47. ↑  «Αποσύρθηκαν όλοι οι αστυνομικοί από την φύλαξη του Μένιου Φουρθιώτη». *in.gr*. Αλτερ Έγκο. 31 Μαρτίου 2021. Ανακτήθηκε στις 5 Οκτωβρίου 2021.
48. ↑  Βαξεβάνης, Κώστας (4 Απριλίου 2021). «Περήφανοι που μας κυβερνάει ο Φουρθιώτης». *Documento*. Ανακτήθηκε στις 4 Απριλίου 2021.
49. ↑  «Φουρθιώτης: Συνεχίζεται ο σάλος από τις καταγγελίες Βρούτση – Στα κάγκελα ο ΣΥΡΙΖΑ, απαντήσεις ζητάει ο Κακλαμάνης». *in.gr*. Αλτερ Έγκο. 6 Απριλίου 2021. Ανακτήθηκε στις 5 Οκτωβρίου 2021.
50. ↑  «Ο Φουρθιώτης χρησιμοποιούσε πλαστή ταυτότητα της ΕΣΗΕΑ και το είχε ομολογήσει στην πρόεδρό της (έγγραφα)». *Documento*. 2 Απριλίου 2021. Ανακτήθηκε στις 4 Απριλίου 2021.
51. ↑  «Θέμα με πλαστογράφηση ταυτότητας της ΕΣΗΕΑ και εμπλοκή Φουρθιώτη». *Η Εφημερίδα των Συντακτών*. Ανεξάρτητα Μέσα Μαζικής Ενημέρωσης. 2 Απριλίου 2021. Ανακτήθηκε στις 3 Απριλίου 2021.
52. ↑  «Στον εισαγγελέα οδηγεί τον Φουρθιώτη η ΕΣΗΕΑ μετά τις αποκαλύψεις του Documento». *Documento*. 6 Απριλίου 2021. Ανακτήθηκε στις 6 Απριλίου 2021.
53. ↑  «Η ΕΣΗΕΜΘ καταγγέλλει το Ε του Φουρθιώτη για κλοπή ρεπορτάζ». *mediatvnews*. 7 Απριλίου 2021.
54. ↑  «Μένιος Φουρθιώτης: Και τρίτη δικογραφία από την Εισαγγελία Αθηνών». *in.gr*. Αλτερ Έγκο. 8 Απριλίου 2021. Ανακτήθηκε στις 5 Οκτωβρίου 2021.